पाएं अपने शहर की ताज़ा ख़बरें और फ्री ई-पेपरडाउनलोड करें
एसडीओपी मोहित कुमार यादव एवं तहसीलदार सूर्यकांत त्रिपाठी द्वारा शनिवार को नगर में रोको टोको अभियान चलाया। अधिकारियों ने पटेल चौराहा, हनुमंतपुरा, पोस्ट आॅफिस, घटिया बाजार, खाई का बाजार, शाहपुर रोड, खटकयाना, गांधी चैक, रेस्ट हाउस के सामने लहार रोड सहित नगर के विभिन्न क्षेत्रों का जायजा लिया।
इस दौरान लोग बिना किसी कारण के घर के बाहर नजर आए, उन्हें सख्त हिदायत दी की आवश्यक काम होने पर ही घर से बाहर निकले। वहीं कुछ लोगों को सबक सिखाने के लिए उन पर कार्रवाई करते हुए उन्हें सड़क पर मुर्गा बनाकर एवं बाइक की हवा निकाली गई। बता दें कि लॉक डाउन के दौरान नगर में लोग नियमों का पालन नहीं कर रहे हैं। पुलिस व अधिकारियों द्वारा सख्ती से रोको टोको अभियान नहीं चलाया जा रहा था। जिससे दुकानदारों ने चोरी छिपे कारोबार करना शुरू कर दिया था। लोग भी खरीददारी के लिए बाजार में पहुंचने लगे थे।
शनिवार सुबह भी बड़ी संख्या में लोगों ने कोरोना कर्फ्यू का उल्लंघन किया, बाजार में भीड़ की सूचना मिलने पर अधिकारियों ने भी सख्ती के साथ रोको टोको अभियान चलाया। बाजार में लोगों से घर से बाहर निकलने का कारण पूछा गया, साथ ही लोगों को हिदायत दी कि बिना किसी आवश्यक काम के घर के बाहर न निकलें।
वहीं जो लोग बाहर निकलने का आवश्यक कारण नही बता सके, उन्हें सबक सिखाने के लिए अधिकारियों ने सड़क पर मुर्गा बनाया एवं बाइकों की हवा निकालने की कार्रवाई की। ताकि आगे से वह बिना कारण घरों से बाहर न निकले।
इस दौरान एसडीओपी मोहित कुमार यादव, तहसीलदार सूर्यकांत त्रिपाठी, नायब तहसीलदार शिवशंकर सिंह गुर्जर, थाना प्रभारी विजय लोधी, एएसआई आर एल देाहरे, आरक्षक दिलीप सिंह, सौरभ वाजपेयी, अंकित शर्मा सहित पुलिस बल मौजूद रहा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva mai_Deva zho_Hant eng_Latn